FI Euroopan unionin virallinen lehti C 117/9

Tiivistelmä komission päätöksestä,

annettu 12 päivänä joulukuuta 2016,

Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan mukaisesta menettelystä

(Asia AT.39904 – Ladattavat akut)

(tiedoksiannettu numerolla C(2016) 8456)

(ainoastaan englanninkielinen teksti on todistusvoimainen)

(2017/C 117/10)

Komissio antoi 12. joulukuuta 2016 päätöksen Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan mukaisesta menettelystä. Komissio julkaisee osapuolten nimet ja päätöksen olennaisen sisällön sekä mahdollisesti määrättävät seuraamukset neuvoston asetuksen (EY) N:o 1/2003 (1) 30 artiklan säännösten mukaisesti. Se ottaa huomioon yritysten oikeutetut edut sen suhteen, ettei niiden liikesalaisuuksia paljasteta.

1. JOHDANTO

(1) Komissio antoi 12. joulukuuta 2016 päätöksen, joka koski SEUT-sopimuksen 101 artiklan ja ETA-sopimuksen 53 artiklan rikkomista ladattavien litiumioniakkujen alalla. Yritykset, joille päätös on osoitettu, vaihtoivat ladattavia litiumioniakkuja koskevia kaupallisesti arkaluonteisia markkinatietoja ja/tai koordinoivat niiden hintoja.

(2) Litiumioniakkuja on kolmea eri tyyppiä riippuen niiden käytöstä ja kysynnästä eli sylinterinmuotoinen akku, prismaattinen akku ja polymeeriakku. Esimerkiksi suuremmissa laitteissa, kuten tietokoneissa ja videokameroissa, käytetään usein sylinterinmuotoisia litiumioniakkuja, kun taas pienemmissä laitteissa, kuten älypuhelimissa ja tableteissa, käytetään usein prismaattisia ja polymeeriakkuja.

(3) Päätös on osoitettu seuraaville yrityksille: Samsung SDI (2), Sony (3), Panasonic (4) ja Sanyo (5), jäljempänä ’osapuolet’.

2. ASIAN KUVAUS

2.1 Menettely

(4) Samsung SDI teki sakoista vapauttamista ja sakkojen lieventämistä koskevan hakemuksen vuonna 2006 annetun tiedonannon perusteella, minkä jälkeen komissio esitti 1. kesäkuuta 2012 kohdennetut tietopyynnöt alalla toimiville yrityksille. Sony haki 17. elokuuta 2012 sakkojen lieventämistä. Panasonic (yhdessä Sanyon kanssa) haki 25. maaliskuuta 2015 sakkojen lieventämistä.

(5) Komissio käynnisti 4. maaliskuuta 2015 asetuksen (EY) N:o 1/2003 11 artiklan 6 kohdan mukaisen menettelyn osapuolia vastaan. Komission tarkoituksena oli aloittaa sovintoon tähtäävät keskustelut osapuolten kanssa. Sovintoneuvottelut käytiin vuoden 2015 heinäkuun ja vuoden 2016 heinäkuun välillä. Osapuolet jättivät komissiolle myöhemmin virallisen pyynnön aloittaa asetuksen (EY) N:o 773/2004 (6) 10 a artiklan 2 kohdan mukainen sovintomenettely.

(6) Komissio antoi 28. syyskuuta 2016 väitetiedoksiannon, ja kaikki osapuolet vahvistivat yksiselitteisesti, että sen sisältö vastasi niiden tekemiä sovintoehdotuksia ja että ne olivat siksi edelleen sitoutuneet sovintomenettelyyn.

(7) Kilpailunrajoituksia ja määräävää markkina-asemaa käsittelevä neuvoa-antava komitea antoi 5. joulukuuta 2016 asiasta myönteisen lausunnon. Komissio antoi päätöksen 12. joulukuuta 2016.

2.2 Kesto

(8) Seuraavat yritykset ovat rikkoneet SEUT-sopimuksen 101 artiklaa ja ETA-sopimuksen 53 artiklaa osallistumalla jäljempänä mainittujen jaksojen aikana kilpailunvastaiseen toimintaan, joka liittyy litiumioniakkujen tarjontaan. Yritys Osallistumisen kesto Samsung SDI 1. huhtikuuta 2004–1. lokakuuta 2007 Sony 24. helmikuuta 2004–1. lokakuuta 2007 Panasonic 24. helmikuuta 2004–10. marraskuuta 2007 Sanyo 24. helmikuuta 2004–10. marraskuuta 2007

2.3 Yhteenveto rikkomisesta

(9) Kartelli muodostui useista kilpailunvastaisista litiumioniakkuja koskevista yhteyksistä osapuolten välillä, mukaan lukien satunnainen hintoja koskenut yhteydenpito ja/tai kaupallisesti arkaluonteisten markkinatietojen säännöllinen vaihtaminen. Lisäksi osapuolet keskustelivat aikeistaan osallistua tiettyjen asiakkaiden järjestämiin erityisiin tarjouskilpailuihin. Näiden keskustelujen yhteydessä osapuolet paljastivat ajoittain, mitä hintoja ne olivat tarjonneet tai aikoivat tarjota, ja koordinoivat sovittujen hinnankorotusten sopivan ajankohdan.

(10) Kartelli toimi pääasiallisesti kahdenvälisten tapaamisten perusteella, mutta myös monenvälisiä kontakteja järjestettiin satunnaisesti. Kartellin keskustelut käytiin lähinnä Aasiassa, mutta yhteyttä pidettiin satunnaisesti myös Euroopassa.

(11) Kartellia koskevan yhteydenpidon tiiviys ja määrä vaihteli. Yhteyttä pidettiin eniten koboltin hinnankorotusten puitteissa vuosina 2004 ja 2007, mikä johti osapuolten sopimukseen litiumioniakkujen tilapäisistä hinnankorotuksista kyseisellä ajanjaksolla.

2.4 Korjaustoimenpiteet

(12) Päätöksessä sovelletaan sakkoja koskevia suuntaviivoja (7) vuodelta 2006.

2.4.1 Sakon perusmäärä

(13) Myynnin arvon laskentaperusteena on käytetty litiumioniakkujen myyntiä Euroopan talousalueella rikkomisen viimeisellä kokonaisella tilikaudella (2006).

(14) Kun otetaan huomioon rikkomisen luonne ja maantieteellinen laajuus, sakon vaihtelevan määrän prosenttiosuudeksi ja lisämääräksi (”osallistumismaksu”) vahvistetaan 16 prosenttia rikkomiseen liittyvän myynnin arvosta.

(15) Sakon vaihteleva määrä kerrotaan niiden vuosien tai vuoden murto-osien määrällä, joina kyseinen osapuoli osallistui rikkomiseen. Rikkomisen kestoon pohjautuva sakon korotus lasketaan kokonaisten vuosien, kuukausien ja päivien perusteella.

2.4.2 Perusmäärään tehtävät mukautukset

(16) Komissio ei ole ottanut tässä asiassa huomioon raskauttavia tai lieventäviä seikkoja. Komissio sovelsi ehkäisevän vaikutuksen aikaansaamiseksi Sonyn ja Panasonicin osalta kerrointa, joka on 1,2, ottaakseen huomioon kyseisten yritysten erityisen suuren liikevaihdon, joka ylittää niiden myynnin arvon.

2.4.3 Liikevaihtoon sovellettava 10 prosentin yläraja

(17) Kaikkien osapuolten sakon lopullinen määrä on alle 10 prosenttia niiden maailmanlaajuisesta liikevaihdosta.

2.4.4 Sakoista vapauttamisesta ja sakkojen lieventämisestä vuonna 2006 annetun tiedonannon soveltaminen

(18) Samsung SDI toimitti ensimmäisenä sakoista vapauttamisesta ja sakkojen lieventämisestä vuonna 2006 annetun tiedonannon 8 kohdan a alakohdan ehdot täyttäviä tietoja ja todisteita. Se vapautetaan näin ollen sakoista kokonaan.

(19) Lisäksi Sonylle myönnetään 50 prosentin sakon alennus ja Panasonic/Sanyolle 20 prosentin alennus.

2.4.5 Sovintomenettelyä koskevan tiedonannon soveltaminen

(20) Sovintomenettelyä koskevan tiedonannon soveltamisen johdosta sakkoja alennettiin 10 prosenttia Sonyn, Panasonicin ja Sanyon osalta. Sakon alennus lisättiin niiden sakoista vapauttamisesta ja sakkojen lieventämisestä annetun tiedonannon mukaisesti saamaan alennukseen.

3. PÄÄTÖKSESSÄ MÄÄRÄTYT SAKOT

(21) Asetuksen (EY) N:o 1/2003 23 artiklan 2 kohdan nojalla määrättiin seuraava sakko: a) Samsung SDI Co., Ltd: 0 euroa; b) Sony Corporation, Sony Energy Devices Corporation, Sony Electronics Inc. ja Sony Taiwan Limited yhteisvastuullisesti: 29 802 000 euroa; c) Panasonic Corporation ja Panasonic Automotive & Industrial Systems Europe GmbH yhteisvastuullisesti: 38 890 000 euroa; d) Sanyo Electric Co., Ltd, Panasonic Industrial Devices Sales Taiwan Co., Ltd ja Panasonic Automotive & Industrial Systems Europe GmbH yhteisvastuullisesti: 97 149 000 euroa.

(1) EYVL L 1, 4.1.2003, s. 1.

(2) Asianomainen oikeushenkilö on Samsung SDI Co., Ltd.

(3) Asianomaiset oikeushenkilöt ovat Sony Corporation, Sony Energy Devices Corporation, Sony Electronics Inc. ja Sony Taiwan Limited.

(4) Asianomaiset oikeushenkilöt ovat Panasonic Corporation ja Panasonic Automotive & Industrial Systems Europe GmbH (entinen Panasonic Industrial Device Sales Europe GmbH).

(5) Asianomaiset oikeushenkilöt ovat Sanyo Electric Co., Ltd, Panasonic Industrial Devices Sales Taiwan Co., Ltd (entinen Sanyo Energy Taiwan Co., Ltd) ja Panasonic Automotive & Industrial Systems Europe GmbH (entinen Sanyo Component Europe GmbH). Sanyo on kuulunut vuoden 2009 jälkipuoliskolta alkaen Panasonic-konserniin.

(6) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(7) EUVL C 210, 1.9.2006, s. 2.